**Βιογραφικό Σημείωμα**

**AΝΤΩΝΗΣ KATTAMΗΣ**

Ο **Αντώνης Καττάμης** ολοκλήρωσε τις σπουδές του στην Ιατρική Σχολή του Εθνικού και Καποδιστριακού Πανεπιστημίου Αθηνών (ΕΚΠΑ) το 1988 με βαθμό ‘Άριστα’. Ειδικεύτηκε στην Παιδιατρική στο University of Texas at San Antonio (1990-1993) και στην Παιδιατρική Αιματολογία-Ογκολογία στο Children's Hospital of Philadelphia, University of Pennsylvania, USA (1993-1996). Εκλέχθηκε Λέκτορας Παιδιατρικής το 1998 και έκτοτε υπηρετεί στην Α΄ Παιδιατρική Κλινική ΕΚΠΑ, στο Νοσοκομείο Παίδων ‘Η Αγία Σοφία’. Εκλέχθηκε Καθηγητής Παιδιατρικής Αιματολογίας-Ογκολογίας το 2017. Είναι υπεύθυνος της Μονάδας Θαλασσαιμίας και της Πανεπιστημιακής Ογκολογικής Αιματολογικής Μονάδας (Π.Ο.Αι.Μ. /Κ.Ε.Θ) της Α’ Παιδιατρικής Κλινικής ΕΚΠΑ. Οι Μονάδες, που είναι οι μεγαλύτερες στο χώρο, αναγνωρίστηκαν το 2019 ως Εθνικά Κέντρα Εμπειρογνωμοσύνης για σπάνια αιματολογικά νοσήματα, καρκίνο της παιδικής ηλικίας και νοσήματα με προδιάθεση για καρκίνο και έχουν ενταχθεί στο αντίστοιχα Ευρωπαϊκά Δίκτυα Κέντρων Αναφοράς. Είναι πρόεδρος της Ελληνικής Εταιρείας Παιδιατρικής Αιματολογίας Ογκολογίας 2018-2022, μέλος διεθνών ομάδων εργασίας (EHA -SWG RBC, SIOPE-Brain tumors, International BFM, Severe Chronic Neutropenia International Registry), πρόεδρος της ομάδας εργασίας του ΚΕΣΥ για την θαλασσαιμία και της ομάδας του Υπουργείου Υγείας των Εθνικών Μητρώων Ασθενών με καρκίνο της Παιδικής Ηλικίας και με Σπάνια Νοσήματα, καθώς και ιδρυτικό μέλος της Ελληνικής Εταιρείας Διατήρησης της Αναπαραγωγής και του Athens Cancer Comprehensive Center. Έχει δημοσιεύσει πάνω από 170 εργασίες σε έγκυρα διεθνή περιοδικά, όπως NEJM, Lancet, Blood. Έχει συμμετάσχει σε πολλαπλές επιχορηγούμενες κλινικές μελέτες ως κύριος ερευνητής αλλά και ως μέλος επιτροπής καθοδήγησης (Steering Committee). Είναι υπεύθυνος ερευνητικού εργαστηρίου, οι σκοποί του οποίου χρηματοδοτούνται από το ΕΚΠΑ, κοινωφελείς οργανώσεις, φαρμακευτικές εταιρείες και από το Ευρωπαϊκό Πλαίσιο Στήριξης.